Сыхьэт 24-кIэ
2013 гъэр «Къэбэрдей-Балъкъэр» къэрал радиом и дежкIэ зэхъуэкIыныгъэ иным и илъэсу уващ — мазаем FM диапазонымкIэ сыхьэт 12-кIэ, фокIадэм жэщи-махуи лэжьэн щIидзащ.
Республикэ радиор 1927 гъэм утыку къихьащ икIи абы лъандэрэ республикэм и цIыхухэм я ныбжьэгъуфI хъуащ. ЩIыпIэ радиом хэпщIыкIыу зиужьащ «Къэбэрдей-Балъкъэр» ВТК» IуэхущIапIэм и унафэщIу Дроздов Игорь ягъэува иужь. Абы щIэгъэкъуэн хуэхъуащ республикэм и унафэщIхэмрэ КъБР-м ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министерствэмрэ. КъБР-м и Iэтащхьэ Къанокъуэ Арсен пщэрылъ ящищIри, щIыпIэ радиор жэщ-махуэ лэжьыгъэм хуагъэкIуащ.
Дроздов Игорь «Сыхьэт 24-кIэ дылажьэ зэрыхъуар республикэ радиом и дежкIэ лъэбакъуэшхуэщ. Нэхъапэм Урысейм и радиом и къудамэхэм дахэпшэхъуауэ дылажьэу зэрыщыта сыхьэтитIым къыдэдаIуэхэри ди журналистхэри арэзы ищIыртэкъым, — жеIэ Дроздов Игорь. — Абы къыдэкIуэу къыдэдаIуэхэри нэхъ мащIэ хъуат. Сыхьэт куэд лэжьыгъэм дызэрыхуэкIуар хэкIыпIэ закъуэу къэплъытэ хъунущ».
Мы зэманым лъэпкъ радиор бзищкIэ мэпсалъэ сыхьэт 24-кIэ. 99,5-FM диапазоным тет абы республикэ щIыналъэм и тафэ щIыпIэхэр зэрыщыту, бгылъэ щIыпIэхэм ящыщ Iыхьэхэр къызэщIеубыдэ. Радиор аузхэм нэхъ ялъэIэс хъунущ. ЛэжьэкIэщIэм дызэрыхуэкIуэфар куэдкIэ я фIыгъэщ радиом и IэнатIэ зэмылIэужьыгъуэхэм я лэжьакIуэхэм. Абыхэм я нэхъыбэр зи IэщIагъэм куууэ хэзыщIыкI журналистхэщ, радиом къыдэгъуэгурыкIуэ хабзэхэр зыхъумэхэщ икIи зыгъэбагъуэхэщ.
«Республикэ радиор илъэс 86-м щIигъуауэ ди цIыхухэм я ныбжьэгъуфIщ, я псэлъэгъу телъыджэщ, — пещэ «Къэбэрдей-Балъкъэр» ВТК» IуэхущIапIэм и унафэщIым и къуэдзэ Гъурф Бэллэ. — Мыхьэнэ ин иIэщ ахэр тфIэмыкIуэдыным, атIэ нэхъри быдэу къызыкъуэдгъэувэным».
Езы нэтынхэми зэхъуэкIыныгъэфIхэр ягъуэтащ. Политикэм, экономикэм, егъэджэныгъэ, щэнхабзэ, спорт IэнатIэхэм егъэщIылIауэ республикэм щекIуэкIхэм теухуа хъыбархэр сыхьэт къэс къат, апхуэдэу сабийхэм папщIэ нэтынхэм, щэнхабзэм теухуа псалъэмакъхэм уедаIуэ мэхъу. Радиор уващ Къэбэрдей-Балъкъэрым и лъэпкъхэм я зэныбжьэгъугъэр зыгъэбыдэ щэнхабзэхэмрэ бзэхэмрэ зыхъумэ IэмэпсымэфIу. Абы уедэIуэн папщIэ уи лэжьыгъэр бгъэувыIэн хуейкъым: дэнэ щIыпIи — гъуэгу ми, унэми, губгъуэми укъыщигъуэтынущ.
Джэдгъэф Маринэ.
